[{"text_idx": "#000000", "text": "Silo bolen plastikoa jasoko dute hurrengo asteartean Legazpin"}, {"text_idx": "#000001", "text": "Urte amaierara arte, hileko hirugarren astearteetan egingo du bilketa Goimenek, Hegialden eta Brinkolan."}, {"text_idx": "#000002", "text": "Hurrengo asteartean, hilak 20, hasiko da Goimen elkartea silo-bolak egiteko erabiltzen den plastikoaren bilketa egiten Legazpin. Aurrerantzean, hilero egingo du bilketa, hileko hirugarren astearteetan. Hurrengo bilketak, beraz, urriaren 18an, azaroaren 15an eta abenduaren 20an egingo ditu."}, {"text_idx": "#000003", "text": "Plastikoa bezperan atera beharko dute baserritarrek, Hegialde auzoan plater-tiraketako instalazioen sarrerara, eta Brinkolako zerrategi ondora."}, {"text_idx": "#000004", "text": "Birziklatzeko arazoak ematen dituztenez, plastikozkoak ez diren sokak ez ateratzea eskatu du Goimenek, ezta plastikozko bidoirik ere. Plastikozko sokak, berriz, silo-bolen plastikoetatik bereiztea eskatu du, hau da, bi multzo egitea. Mineralen zakuak ere atera ahalko dira, baina denak zaku batean sartuta eta muturra sokatxo batez itxita utzi beharko dira."}]